Magnus, Dei gracia rex Swecie, Noruegie et Scanie, omnibus presens scriptum cernentibus salutem in Domino sempiternam. Noueritis, quod constitutis in presencia nostra presencium exhibitoribus colonis nostris in et apud Hælghuaa et grauiter conquerentibus coram nobis, quod vltra ius consuetum diuersis grauaminibus in vecturis et aliis fuerant pregrauati, pia compassione inducti misericorditer duximus indulgendum, quod de omnibus vecturis et vectigalibus faciendis sint amodo liberi penitus et exempti, nisi sicud ex antiquo iure, temporibus videlicet domini Haraldi Aelgh militis, bone memorie, facere consueuerunt, nisi eciam per mandatum nostrum personale aut litteras nostras seu per eum, qui aduocatus generalis nostro nomine fuerit, ipsos specialiter duximus requirendos, nec ad labores et operas ad vsus curie nostre Hælghuaa predicte impendendas quomodolibet tenebuntur, nisi sicud consueuerunt ex antiquo. Ymmo cum ad curiam et quociens ex debito laborabunt, ex ipsius curie prouisore, quamdiu laborauerint, recipiunt (!) alimenta. Jnsuper si predia nostra, in quibus resident, per eorum sollicitudinem contigerit dilatari, eciam nostri redditus debebunt similiter augmentari, vnde per graciam nostram districcius prohibemus, ne quis aduocatorum nostrorum, eorundem officialium seu quiuis alter, cuiuscunque condicionis aut status existat, predictos colonos nostros aut eorum aliquem contra hanc graciam nostram eis indultam in perpetuum quomodolibet audeat impedire, prout indignacionem nostram et regiam vitare voluerit vlcionem. Datum apud Kirkiusund anno Domini mcccxl septimo, feria tercia infra octauas assumpcionis beate virginis.